钦定古今图书集成/明伦汇编/宫闱典/第115卷 > 杜审进
## 钦定古今图书集成/明伦汇编/宫闱典/第115卷 > 杜审进

按《宋史外戚传》：“审进，审琦弟。建隆三年，起家授右神
武大将军，改右羽林大将军。乾德元年，领贺州刺史。
二年，知陕州。三年，就改保义军节度观察留后。五年，
加本军节度。太祖郊祀西洛，审进来朝，颁赉甚厚。太
宗嗣位，加检校太傅。太平兴国二年，会许昌裔刺虢
州，捃拾使，州阙失事上诉，诏右拾遗李干鞫之，干因”
上言，“请支郡不复隶藩镇，皆得专达”，从之。三年秋，以
审进妻卒，废朝。十一月，郊礼毕，加检校太尉。四年，上
亲征河东，审进与岚州团练使周承晋、德州刺史孙
方进、成都刺史慕容福起皆上言，愿率所部击太原。
上以审进耆年，不许。五年，来朝。是岁，契丹寇边，出师
捍御。上幸大名劳军，留审进警巡，都邑肃然。六年，复
归陕，亲王宴饯，供帐甚盛。其年，就加检校太师。九年
夏，上以审进年高，不当烦以剧务，授右卫上将军，奉
给如故。雍熙四年，复授静江军节度。端拱元年，上亲
耕籍田，审进预其礼，恩赐弥渥，加开府仪同三司。是
岁卒，年七十九。上趣驾临丧，哭之恸，废朝三日，设次
成服。亲王、公主以下，并诣其第举哀。赠中书令，谥“恭
惠。”审进镇陕二十馀年，劝农敦本，民庶便之，虽居位
节制，无骄矜之色，人推其醇厚。景德三年，追封京兆
郡王，妻赵氏南阳郡太夫人。后赠尚书令。子彦钧、彦
彬。彦彬至礼宾副使而卒。